CELEX: 62015TN0611
Language: el
Date: 2015-11-02 00:00:00
Title: Υπόθεση T-611/15: Προσφυγή της 2ας Νοεμβρίου 2015 — Edeka-Handelsgesellschaft Hessenring κατά Επιτροπής

25.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 27/65
            
         Προσφυγή της 2ας Νοεμβρίου 2015 — Edeka-Handelsgesellschaft Hessenring κατά Επιτροπής
   (Υπόθεση T-611/15)
   (2016/C 027/83)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Edeka-Handelsgesellschaft Hessenring mbH (Melsungen, Γερμανία) (εκπρόσωποι: E. Wagner και H. Hoffmeyer, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει στο σύνολό της την απόφαση της Επιτροπής της 3ης Σεπτεμβρίου 2015, στην υπόθεση 2015/4023, με την οποία αποκλείσθηκε πλήρως η πρόσβαση της προσφεύγουσας στο μη εμπιστευτικό κείμενο της αποφάσεως της Επιτροπής που εκδόθηκε στις 4 Δεκεμβρίου 2013 στο πλαίσιο της διαδικασίας ελέγχου συμπράξεως AT/39914 — EIRD και στον κατάλογο περιεχομένων του φακέλου της Επιτροπής για τη διαδικασία αυτή ή, επικουρικώς, να ακυρώσει την ανωτέρω απόφαση τουλάχιστον κατά το μέρος που η Επιτροπή αρνήθηκε την πρόσβαση σε εκείνο το τμήμα του μη εμπιστευτικού κειμένου της σχετικής αποφάσεως ή του σχετικού καταλόγου περιεχομένων του οποίου η εμπιστευτικότητα δεν είχε προβληθεί ή δεν προβαλλόταν πλέον από τις επιχειρήσεις που αφορούσε τούτη η απόφαση,
            
         
               —
            
            
               επικουρικώς, σε περίπτωση που η απόφαση της Επιτροπής της 3ης Σεπτεμβρίου 2015, στην υπόθεση 2015/4023, με την οποία αποκλείσθηκε πλήρως η πρόσβαση της προσφεύγουσας στο μη εμπιστευτικό κείμενο της αποφάσεως της Επιτροπής που εκδόθηκε στις 4 Δεκεμβρίου 2013 στο πλαίσιο της διαδικασίας ελέγχου συμπράξεως AT/39914 — EIRD και στον κατάλογο περιεχομένων του φακέλου της Επιτροπής για τη διαδικασία αυτή, δεν ακυρωθεί για τον λόγο ότι δεν υφίσταται ή στον βαθμό που δεν υφίσταται μη εμπιστευτικό κείμενο της αποφάσεως της Επιτροπής της 4ης Δεκεμβρίου 2013 στην υπόθεση περί ελέγχου συμπράξεως AT/39914 — EIRD και/ή μη εμπιστευτικής μορφής κατάλογος περιεχομένων του φακέλου της Επιτροπής για τη διαδικασία αυτή, να διαπιστωθεί ότι η Επιτροπή παρέλειψε παρανόμως να συντάξει και να διαβιβάσει στην προσφεύγουσα μη εμπιστευτικό κείμενο της αποφάσεώς της της 4ης Δεκεμβρίου 2013, στην υπόθεση περί ελέγχου συμπράξεως AT/39914 — EIRD και/ή μη εμπιστευτικής μορφής κατάλογο περιεχομένων για τη διαδικασία αυτή,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δέκα λόγους.
   
               1.
            
            
               Πρώτος λόγος: προσβολή του θεμελιώδους δικαιώματος αποτελεσματικής ένδικης προστασίας, καθώς και του θεμελιώδους δικαιώματος χρηστής διοικήσεως και αιτιολογήσεως, λόγω ελλείψεως αιτιολογίας της προσβαλλομένης αποφάσεως
            
         
               2.
            
            
               Δεύτερος λόγος: προσβολή του θεμελιώδους δικαιώματος αποτελεσματικής ένδικης προστασίας και του δικαιώματος ενημερώσεως σχετικά με τα ένδικα μέσα, λόγω μη ενημερώσεως για τα διαθέσιμα ένδικα μέσα
            
         
               3.
            
            
               Τρίτος λόγος: παράβαση του άρθρου 4, παράγραφος 2, τρίτη περίπτωση, του κανονισμού (ΕΚ) 1049/2001 (1)
               
            
         
               4.
            
            
               Τέταρτος λόγος: παράβαση του άρθρου 4, παράγραφος 2, πρώτη περίπτωση, του κανονισμού (ΕΚ) 1049/2001
            
         
               5.
            
            
               Πέμπτος λόγος: παράβαση του άρθρου 4, παράγραφος 3, πρώτο εδάφιο, του κανονισμού (ΕΚ) 1049/2001
            
         
               6.
            
            
               Έκτος λόγος: παράβαση του άρθρου 4, παράγραφος 3, δεύτερο εδάφιο, του κανονισμού (ΕΚ) 1049/2001
            
         
               7.
            
            
               Έβδομος λόγος: προσβολή του θεμελιώδους δικαιώματος προσβάσεως στα έγγραφα
            
         
               8.
            
            
               Όγδοος λόγος: προσβολή του θεμελιώδους δικαιώματος προσβάσεως στα έγγραφα και παραβίαση της αρχής της αναλογικότητας, λόγω μη παροχής τουλάχιστον μερικής προσβάσεως στους φακέλους στους οποίους ζητήθηκε πρόσβαση
            
         
               9.
            
            
               Ένατος λόγος: παράβαση του άρθρου 101 ΣΛΕΕ λόγω της εν τοις πράγμασιν παρεμποδίσεως της δυνατότητας της προσφεύγουσας να εξετάσει και εν ανάγκη να προβάλει αξιώσεις αποζημιώσεως βάσει των κανόνων περί συμπράξεων
            
         
               10.
            
            
               Δέκατος, επικουρικώς προβαλλόμενος, λόγος: προσβολή του δικαιώματος της προσφεύγουσας για τη σύνταξη μη εμπιστευτικού κειμένου της αποφάσεως της Επιτροπής, που εκδόθηκε στο πλαίσιο της διαδικασίας ελέγχου συμπράξεως AT/39914 — EIRD, και του καταλόγου περιεχομένων του φακέλου της Επιτροπής για τη διαδικασία αυτή [κανονισμός (ΕΚ) 1049/2001 και άρθρο 30, παράγραφος 2, του κανονισμού (ΕΚ) 1/2003 (2)].
            
         Συναφώς, η προσφεύγουσα υποστηρίζει ότι δεν συντρέχουν οι προϋποθέσεις εφαρμογής των εξαιρέσεων που προβλέπει το άρθρο 4, παράγραφοι 2 και 3, του κανονισμού (ΕΚ) 1049/2001, οι οποίες θα μπορούσαν να δικαιολογήσουν τη μη δημοσιοποίηση των εγγράφων που ζητεί η προσφεύγουσα.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).
   
      (2)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (EE L 1, σ. 1).